90. schôdza NR SR - 9.deň - B. popoludní
Dátum: 2023-05-16
Poslanec: Kočiš, Eduard (-)
Druh vystúpenia: Vystúpenie v rozprave

6. Veľmi pekne ďakujem za slovo, pán predsedajúci. Takže, milé dámy, vážení páni, k nášmu návrhu zákona by som v krátkosti len pripomenul to, o čom sme sa bavili už v prvom čítaní. Keďže v roku 2022 sme mali v komunálnych voľbách množstvo a veľmi závažné nedostatky týkajúce sa sčítavania a nahliadania do zápisníc ako samotného sčítavania volebných hlasov, tak prichádzame ako hnutie REPUBLIKA s návrhom zákona, ktorým sa stransparentňuje zverejňovanie volebných zápisníc z okrskových, miestnych a okresných volebných komisií tak, aby akékoľvek pochybnosti o možnej manipulácii s volebnými hlasmi v tomto období a pri týchto predčasných parlamentných voľbách, ktoré sa budú konať v septembri tohto roku, odpadli a neboli o tom žiadne ani polemiky. Toto všetko by sa naozaj nemuselo diať, ak by predchádzajúce vlády alebo predchádzajúce plénum Národnej rady Slovenskej republiky prijalo takýto zákon, ale prichádzame s týmto zákonom momentálne my a nie je nič transparentnejšie ako zverejňovanie volebných zápisníc. A je také úsmevné alebo také smutné, že novinárska obec apelovala a tlačila na túto problematiku ešte v minulom volebnom období alebo v minulom roku, že toto nie je transparentné, pretože takýto zákon nie je. A práve keď sme tento návrh zákona predložili, tak zase hľadajú všetko možné, aby tento návrh zákona postavili do nejakej smiešnej roviny, že v podstate tento návrh zákona nie je dobrý, pretože ho Slovenská republika nepotrebuje. Čiže tak ako som vo svojej úrodnej, úvodnej reči spomínal, tento zákon je naozaj apolitický a má slúžiť výsostne na kontrolu volebných hlasov, sčítania volebných hlasov, nahliadania do volebných zápisníc členmi okrskových, miestnych a okresných volebných komisií, ako aj pre širokú verejnosť. Čiže k predkladaniu tohto zákona asi toľko a dovolím si teraz prečítať dva pozmeňujúce návrhy zákona, ktoré máme vypracované. Čiže pozmeňujúci a doplňujúci návrh zákona poslanca Národnej rady Slovenskej republiky Eduarda Kočiša k návrhu zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (tlač 1493). Návrh zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov sa mení a dopĺňa takto: Čl. I sa dopĺňa novými bodmi 3 až 6, ktoré znejú: „3. § 155 sa dopĺňa odsekom 4, ktorý znie: „(4) Zápisnica obvodnej volebnej komisie sa bezodkladne po jej doručení samosprávnemu kraju zverejňuje na webovom sídle samosprávneho kraja a je verejne prístupná komukoľvek. Každý si z nej môže robiť výpisy, odpisy a fotokópie. Povinnosť zverejnenia podľa prvej vety zaniká uplynutím troch mesiacov po vyhlásení výsledkov volebnou štátnou komisiou." 4. § 156 sa dopĺňa odsekom 4, ktorý znie: „(4) Zápisnica volebnej komisie samosprávneho kraja sa bezodkladne po jej schválení štátnou komisiou zverejňuje na webovom sídle samosprávneho kraja a je verejne prístupná komukoľvek. Každý si z nej môže robiť výpisy, odpisy a fotokópie. Povinnosť zverejnenia podľa prvej vety zaniká uplynutím troch mesiacov po vyhlásení výsledkov volieb štátnou komisiou." 5. § 187 sa dopĺňa odsekom 4, ktorý znie: „(4) Zápisnica podľa ods. 1 sa bezodkladne po jej podpísaní miestnou volebnou komisiou zverejňuje na webovom sídle obce a je verejne prístupná komukoľvek. Každý si z nej môže robiť výpisy, odpisy a fotokópie. Povinnosť zverejnenia podľa prvej vety zaniká uplynutím troch mesiacov po vyhlásení výsledkov volieb štátnou komisiou." 6. § 188 sa dopĺňa odsekom 5, ktorý znie: „(5) Zápisnica podľa ods. 1 sa bezodkladne po schválení okresnou volebnou komisiou zverejňuje na webovom sídle obce a je verejne prístupná komukoľvek. Každý si z nej môže robiť výpisy, odpisy a fotokópie. Povinnosť zverejňovania podľa prvej vety zaniká uplynutím troch mesiacov po vyhlásení výsledkov volieb štátnou komisiou. Zápisnica o výsledku volieb v hlavnom meste Slovenskej republiky v Bratislave a zápisnica o výsledku volieb v meste Košice sa zverejňuje na webovom sídle mesta po schválení štátnou komisiou."." Odôvodnenie: Obdobne ako pri okrskových a okresných volebných komisiách dochádza k ustanoveniu povinnosti zverejniť zápisnicu obvodnej volebnej komisie, volebnej komisie samosprávneho kraja a miestnych alebo mestských volebných komisií. Dovoľte mi prečítať ešte pozmeňujúci návrh k tomuto zákonu č. 2. Pozmeňujúci a doplňujúci návrh poslanca Národnej rady Slovenskej republiky Eduarda Kočiša k návrhu zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov (tlač 1493). Návrh zákona, ktorým sa mení a dopĺňa zákon č. 180/2014 Z. z. o podmienkach výkonu volebného práva a o zmene a doplnení niektorých zákonov v znení neskorších predpisov sa mení a dopĺňa takto. 1. V čl. I bode 1 dopĺňaný odsek 5 v § 30 znie: „(5) Zápisnica o priebehu a výsledku hlasovania vo volebnom okrsku sa bezodkladne po jej schválení príslušnou volebnou komisiou zverejňuje na úradnej tabuli obce a na webovom sídle obce, ak je zriadené a je verejne prístupná komukoľvek. Každý si z nej môže robiť výpisy, odpisy a fotokópie. Povinnosť zverejnenia podľa prvej vety zaniká uplynutím troch mesiacov po vyhlásení výsledkov volieb štátnou komisiou." V súvislosti s týmto návrhom žiadam vyňať zo spoločnej správy na osobitné hlasovanie bod 1, nakoľko môj návrh rieši predmetnú zmenu iným spôsobom. Odôvodnenie: V uvedenom prípade dochádza k zjednoteniu terminológie (webové sídlo obce) a tiež dochádza k presnej špecifikácii, akou formou a v akej lehote má obec zverejňovať zápisnicu o priebehu a výsledku hlasovania, a to tak, že túto je obec povinná zverejniť bezodkladne po jej schválení na úradnej tabuli a v prípade, ak má obec zriadené webové sídlo, aj na webovom sídle obce. Obec je povinná zabezpečiť toto zverejnenie po dobu troch mesiacov od vyhlásenia výsledkov volieb štátnou komisiou. 2. V čl. I bode 2 dopĺňaný odsek 3 v § 32 znie: „(3) Zápisnica okresnej volebnej komisie sa bezodkladne po jej schválení štátnou komisiou zverejňuje na webovom sídle štátnej komisie a je verejne prístupná komukoľvek. Každý si z nej môže robiť výpisy, odpisy a fotokópie. Povinnosť zverejnenia podľa prvej vety zaniká uplynutím troch mesiacov a po vyhlásení výsledkov volieb štátnou komisiou." V súvislosti s týmto návrhom žiadam vyňať zo spoločnej správy na osobitné hlasovanie bod 2, nakoľko môj návrh rieši predmetnú zmenu iným spôsobom. Odôvodnenie: V uvedenom prípade dochádza k zjednoteniu terminológie (webové sídlo štátnej komisie) a tiež dochádza k stanoveniu lehoty zverejnenia zápisnice okresnej volebnej komisie. 3. V čl. I sa za bod 2 dopĺňa bod 3, ktorý znie nasledovne: Za ustanovenie § 219c sa vkladá nové ustanovenie § 219d, ktoré vrátane nadpisu znie nasledovne: „Prechodné ustanovenia k úpravám účinným od 1. júla 2023 Ustanovenia účinné od 1. júla 2023 sa použijú aj na voľby vyhlásené pred účinnosťou tohto zákona, ktoré sa budú konať po 1. júli 2023." Odôvodnenie: Exaktne sa stanovuje, že tieto ustanovenia sa používajú aj na voľby, ktoré budú vyhlásené predo dňom účinnosti tohto zákona, ale budú sa konať po júli 2023. 4. V čl. II sa slová „pätnástym dňom po jeho zverejnení v Zbierke zákonov Slovenskej republiky" nahrádzajú slovami „1. júla 2023". Odôvodnenie: Stanovuje sa exaktný dátum nadobudnutia účinnosti zákona, a to dňom 1. júla 2023. Veľmi pekne ďakujem, pán predsedajúci, skončil som.